In nomine sancte et individue trinitatis, ego Raynardus comes, gravi incommodo detentus ac nimia invalitudine oppressus, de rebus que michi a parentibus meis jure hereditario contigerunt, tam corpus quam animam meam liberare cupiens, trado portiunculam unam possessionis mee que sita est in villa Anciaco, ad locum Sancti-Michaelis Archangeli, ubi me sepeliendum destinavi; quatenus, ejus precibus adjutus, misericordiam apud Deum inveniam, et monachi eodem loco Deo servientes omni tempore pro me Dei clementiam exorent, et anniversarium diem obitus mei, per omne tempus, tam in missis quam in vigiliis, devota mente celebrari non omittant. Dono itaque ad prefatum locum medietatem de omnibus que michi contingunt in ipsa possessione, illam scilicet partem quam mater mea Ermengardis in suos usus habuit, tam in terris quam in silvis, pratis, vineis, aquis, aquarumque decursibus, exitibus et redditibus, terris cultis et incultis. Hec omnia cum consensu et voluntate uxoris mee Herviz et filii mei Harduini, sive filie mee Ermengarde, cum omni integritate trado, dono, atque de meo jure in ejus dominationem transfundo, eo tenore ut ex hac die liberam exinde habeant libertatem tenendi, regendi, vel quidquid voluerint ad suum profectum faciendi. De servis vero qui in ipsa possessione commanent, dono his nominibus: Hermerium cum uxore et liberis suis, Bernuinum cum uxore et liberis suis, Teutbaldum cum uxore et liberis suis. Si quis autem heredum meorum, vel quorumcumque hominum hanc donationem calumpniare ausus fuerit, non solum quod cupit [non] obtineat, sed insuper XXX libras auri supra dicto loco componat, et eternam maledictionem, nisi resipuerit et satisfecerit, incurrat. Et ut nostra traditio stabilis et inconvulse permaneat, manu propria subterfirmavi, testibusque corroborandam tradidi. Signum RAYNARDI comitis qui firmavit et firmari fecit. HERVIZ, comitisse, HARDUINI, filii ejus, HERMENGARDIS, BERNUINI, WIDONIS, EMILINI, RICHARDI, MILONIS, ATTONIS, OSMUNDI, ATTONIS, EMILINI, WIDRICI, ITERII, ROBERTI clerici, RADULFI, AYMONIS, WIDONIS, RAYNALDI comitis, WILELMI comitis filii ejus. Actum est apud Ternodorum castrum, XVII kalendas augusti, regnante Henrico rege, anno VIII regni ipsius.